《和蒙轩》
宋代·吕陶

蒙轩高占山之垭，其上五顶皆生茶。仙崖云雾不复见，上峰紫笋今为嘉。

地宜物产种植广，疲民所恃如禾麻。朝晡衣食足生计，赋税力役供王家。

顷者憸人献榷议，百弊滋长多檗芽。川驰陆走穷岁月，泣血无告天之涯。

近从吾蜀远秦陜，生意凋落成咨嗟。天高听卑诏令下，欲使德泽沾荒遐。

使节西来善询度，刬削弊蠹除网罝。山翁野老尽欣悦，市井歌舞尤諠哗。

凭轩一望快远目，满山和气凝丹霞。圣君仁政贤臣布，信矣原隰生光华。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。